CELEX: 32015R1820
Language: et
Date: 2015-10-09 00:00:00
Title: Komisjoni rakendusmäärus (EL) 2015/1820, 9. oktoober 2015, millega muudetakse määrust (EL) nr 37/2010 seoses toimeaine dietüleenglükoolmonoetüüleetriga (EMPs kohaldatav tekst)

10.10.2015   
            
            
               ET
            
            
               Euroopa Liidu Teataja
            
            
               L 265/1
            
         KOMISJONI RAKENDUSMÄÄRUS (EL) 2015/1820,
   9. oktoober 2015,
   millega muudetakse määrust (EL) nr 37/2010 seoses toimeaine dietüleenglükoolmonoetüüleetriga
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 6. mai 2009. aasta määrust (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004 (1), eriti selle artiklit 14 koostoimes artikliga 17,
   võttes arvesse Euroopa Ravimiameti arvamust, mille on sõnastanud veterinaarravimikomitee,
   ning arvestades järgmist:
   
               (1)
            
            
               Määruse (EÜ) nr 470/2009 artiklis 17 on nõutud, et Euroopa Liidus toiduloomade veterinaarravimites või loomakasvatuses kasutatavates biotsiidides kasutamiseks ette nähtud farmakoloogiliste toimeainete jääkide piirnormid (edaspidi „jääkide piirnormid”) tuleb kehtestada määrusega.
            
         
               (2)
            
            
               Komisjoni määruse (EL) nr 37/2010 (2) lisa tabelis 1 on sätestatud farmakoloogilised toimeained ja nende liigitus loomsetes toiduainetes sisalduvate jääkide piirnormide järgi.
            
         
               (3)
            
            
               Dietüleenglükoolmonoetüüleeter on praegu selles tabelis esitatud lubatud toimeainena kõikide mäletsejaliste ja sigade puhul. Dietüleenglükoolmonoetüüleetrit käsitleva kande kohaselt ei ole nende loomaliikide puhul jääkide piirnormid nõutud.
            
         
               (4)
            
            
               Euroopa Ravimiametile (edaspidi „ravimiamet”) on esitatud taotlus laiendada kehtivat dietüleenglükoolmonoetüüleetri kannet kodulindudele.
            
         
               (5)
            
            
               Veterinaarravimikomitee arvamuse alusel soovitas ravimiamet laiendada dietüleenglükoolmonoetüüleetri kehtivat kannet kodulindudele.
            
         
               (6)
            
            
               Kooskõlas määruse (EÜ) nr 470/2009 artikliga 5 peab ravimiamet kaaluma võimalust kasutada teatavas toiduaines leiduva farmakoloogilise toimeaine suhtes kehtestatud jääkide piirnormi teise samalt loomaliigilt pärit toiduaine puhul või ühe või mitme liigi suhtes kehtestatud farmakoloogilise toimeaine jääkide piirnormi muude liikide puhul.
            
         
               (7)
            
            
               Ravimiamet on seisukohal, et dietüleenglükoolmonoetüüleetri kehtiva kande laiendamine kõigile toiduloomadele on asjakohane.
            
         
               (8)
            
            
               Seepärast tuleks määrust (EL) nr 37/2010 vastavalt muuta.
            
         
               (9)
            
            
               On asjakohane anda asjaomastele sidusrühmadele piisavalt aega võtta meetmeid, mis võivad olla vajalikud jääkide uute piirnormide järgimiseks.
            
         
               (10)
            
            
               Käesoleva määrusega ette nähtud meetmed on kooskõlas veterinaarravimite alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 37/2010 lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 9. detsembrist 2015.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. oktoober 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 152, 16.6.2009, lk 11.
   
      (2)  Komisjoni määrus (EL) nr 37/2010, 22. detsember 2009, mis käsitleb farmakoloogilisi toimeaineid ja nende liigitust loomsetes toiduainetes sisalduvate jääkide piirnormide järgi (ELT L 15, 20.1.2010, lk 1).
   
      LISA
      Määruse (EL) nr 37/2010 lisa tabelis 1 asendatakse toimeainet dietüleenglükoolmonoetüüleetrit käsitlev kanne järgmisega.
      
         
                     Farmakoloogiline toimeaine
                  
                  
                     Markerjääk
                  
                  
                     Loomaliik
                  
                  
                     Jääkide piirnormid
                  
                  
                     Sihtkoed
                  
                  
                     Muud sätted (vastavalt määruse (EÜ) nr 470/2009 artikli 14 lõikele 7)
                  
                  
                     Terapeutiline liigitus
                  
               
                     „Dietüleenglükoolmonoetüüleeter
                  
                  
                     EI KOHALDATA
                  
                  
                     Kõik toiduloomade liigid
                  
                  
                     Piirnorme ei nõuta
                  
                  
                     EI KOHALDATA
                  
                  
                     KIRJE PUUDUB
                  
                  
                     KIRJE PUUDUB”